Man skiet homself buite Withuis | Maroela Media
'n Man van Washington het homself Saterdag buite die Withuis in dié Amerikaanse hoofstad doodgeskiet.
Die BBC berig die man het die omheining van die Withuis in Pennsylvanialaan omstreeks 17:00 Saterdagmiddag (internasionale tyd) genader en toe sy eie lewe geneem.
Luidens 'n berig van die Washington Post was die man in die middel van 'n groot groep mense toe hy verskeie skote afgevuur het, maar niemand anders is in die voorval beseer nie.
'n Video op sosiale media wys hoe omstanders weghardloop wanneer skote buite die Withuis afgevuur word.
Die Washington-polisie het dié voorval ook op sosiale media bevestig. "'n Volwasse man is op die toneel dood verklaar. Ons werk daaraan om sy naasbestaandes te identifiseer. Daar is nog geen nuwe inligting nie," lui die verklaring.
Pres. Donald Trump van Amerika was nie in die Withuis ten tyde van die voorval nie. Trump en die presidentsvrou, Melania, is op 'n werksbesoek in Florida.
Die identiteit van die man is nog nie bekend gemaak nie. 'n Motief is ook nog nie in dié stadium bekend nie.
In die mees onlangse voorvalle buite die Withuis het 'n man oor die heining gespring en minute lank op die terrein van die Withuis deurgebring met 'n blikkie pepersproei. 'n Vrou het ook onlangs teen een van die veiligheidsversperrings vasgery en was tydelik in polisieaanhouding.